作者:劉辰翁
標題:鶯啼序
內容:悶如愁紅著雨，卷地吹不起。便故人渺渺，相逢前事，欲語還已。凝望久、荒城落日，五湖四海煙浪裡。問而今何處，寄聲舊時鄰里。閒說那回，海上蘇李。雪深夜如被。想攜手、漢天不語，叫□不應疑水。待河梁、一尊落月，生非死別君如酹。望故人閣上，依稀長劍方履。古人已矣，垂名青史，謂當如此矣。又誰料浮沈，自得魚計。賞心樂事，良辰美景，撞鐘舞女，朱門大第。雕鞍駿馬番裝笠，笑虛名何與身前事。區區相望，餓死西山，懸目東門，人生何樂為此。古人已矣，天下英雄，使君與操耳。聽喔喔、雞鳴早起，屢舞徘徊，痛飲高樓，狂歌過市。蒼蒼萬古，羲農周孔，文章事業星辰上，到而今、枯見銀河底。笑他黃紙除君，紅旗報我，為君助喜。